Document ID: 32001L0090

Komission direktiivi 2001/90/EY,
annettu 26 päivänä lokakuuta 2001,
tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY liitteen I mukauttamisesta tekniikan kehitykseen seitsemännen kerran (kreosootti)
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annetun direktiivin 76/769/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 2001/41/EY(2), ja erityisesti sen 2 artiklan a kohdan, joka on lisätty neuvoston direktiivillä 89/678/ETY(3),
sekä katsoo seuraavaa:
(1) Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY muuttamisesta neljännentoista kerran 20 päivänä joulukuuta 1994 annetulla Euroopan parlamentin ja neuvoston direktiivillä 94/60/EY(4) asetetaan tiettyjä rajoituksia kreosootin markkinoille saattamiselle ja käytölle.
(2) Eräässä hiljattain julkaistussa tutkimuksessa(5) katsottiin, että kreosootilla on aikaisemmin oletettua suurempi potentiaali aiheuttaa syöpää.
(3) Tutkimus toimitettiin myrkyllisyyttä, ekomyrkyllisyyttä ja ympäristöä käsittelevän tiedekomitean (CSTEE) tarkasteltavaksi(6). CSTEE katsoi, että tutkimus oli hyvin suunniteltu, että on olemassa tieteellistä näyttöä siitä, että kreosootti, jonka benzo-a-pyreenipitoisuus (BaP) on alle 0,005 massaprosenttia, ja/tai tällaista kreosoottia sisältävä puu voi aiheuttaa syöpäriskin kuluttajille, ja että riskin suuruus antaa selvää aihetta huoleen.
(4) Analyysissä, joka tehtiin kreosootin markkinoille saattamista ja käyttöä koskevien rajoitusten lisäämisen hyödyistä ja haitoista(7), todettiin muun muassa, että suurimmassa osassa kreosootin teollisuuskäytöstä yhteisössä kreosootin pitoisuus on jo alle 0,005 massaprosenttia. Analyysissä katsottiin myös, että tällaisesta kreosootista ja/tai tällaista kreosoottia sisältävästä puusta aiheutuvat terveysriskit ovat teollisuussovelluksissa todennäköisesti alhaiset.
(5) Biosidituotteiden markkinoille saattamisesta 16 päivänä helmikuuta 1998 annetulla Euroopan parlamentin ja neuvoston direktiivillä 98/8/EY(8) yhdenmukaistetaan biosidituotteiden lupamenettely Euroopan unionissa, ja biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta 7 päivänä syyskuuta 2000 annetussa komission asetuksessa (EY) N:o 1896/2000(9) edellytetään, että puunsuoja-aineet arvioidaan ensimmäisessä vaiheessa direktiivin 98/8/EY nojalla aloitetussa tarkastusohjelmassa. Niin kauan kuin direktiivin 98/8/EY nojalla annettuja säännöksiä ei ole yhdenmukaistettu, kreosoottia koskevat rajoitukset on mukautettava tekniikan kehitykseen.
(6) Tämä direktiivi ei vaikuta toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annetun neuvoston direktiivin 89/391/ETY(10) ja kyseisellä direktiivillä työntekijöiden suojelemiseksi säädettyjen vähimmäisvaatimusten soveltamiseen eikä myöskään kyseisen direktiivin 16 artiklan 1 kohdan nojalla annettujen erillisdirektiivien, erityisesti työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta 28 päivänä kesäkuuta 1990 annetun neuvoston direktiivin 90/394/ETY(11) ja työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7 päivänä huhtikuuta 1998 annetun neuvoston direktiivin 98/24/EY(12) soveltamiseen.
(7) Tämän direktiivin säännökset ovat vaarallisten aineiden ja valmisteiden kaupan teknisten esteiden poistamisesta annettujen direktiivien mukauttamista tekniikan kehitykseen käsittelevän komitean lausunnon mukaisia,
ON ANTANUT TÄMÄN DIREKTIIVIN:
1 artikla
Mukautetaan direktiivin 76/769/ETY liite I tekniikan kehitykseen tämän direktiivin liitteen mukaisesti.
2 artikla
1. Jäsenvaltioiden on annettava ja julkaistava tämän direktiivin noudattamisen edellyttämät säännökset viimeistään 31 päivänä joulukuuta 2002. Niiden on ilmoitettava siitä välittömästi komissiolle. Jäsenvaltioiden on sovellettava näitä säännöksiä viimeistään 30 päivänä kesäkuuta 2003.
2. Kun jäsenvaltiot antavat nämä säännökset, niissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
3 artikla
Tämä direktiivi tulee voimaan sinä päivänä, jona se julkaistaan Euroopan yhteisöjen virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 26 päivänä lokakuuta 2001.

Labels: 3
15
20